Page:Ludus Coventriae (1841).djvu/308



Primus doctor. O thou altitude of al gostly ryches! O thou incomprehensibele of grete excyllence! O thou luminarye of pure lyghtnes! Shete oute thi bemys ontyl this audyens.

Secundus doctor. O fili Altissimi! clepyd by eternalyté! Hele this congregacion with the salve of thi passyon! And we prey the, Spiritus paraclyté! With the ffyre of thi love to slake alle detraccion.

Primus doctor. To the pepyl not lernyd I stonde as a techer, Of this processyon to ȝeve informacion; And to them that be lernyd, as a gostly precher, That in my rehersayl they may have delectacion.

Secundus doctor. Welcome of the aposteyls, the gloryous qwere, ffyrst Petyr ȝour prynce and eke ȝour presydent, And Andre we ȝour half brother, togedyr in ffere, That ffyrst ffowlyd Cryst be on assent.

Primus doctor. O ȝe tweyn luminaryes, Jamys and John! Contynually brennyng as bryght as the sonn bem! With the chene of charyté, bothe knyt in on, And offeryd of ȝour modyr to Cryst in Jherusalem.

Secundus doctor. Welcome, Phelypp, that convertyd Samaryan! And convertyd the tresorere of the qwene Cabdas!